Italianul Francesco Bagnaia, dublu campion mondial en-titre în MotoGP, şi-a prelungit contractul cu Ducati. Noul acord este valabil până în 2026, a anunţat luni echipa italiană.
"Suntem încântaţi să anunţăm că Ducati şi Pecco Bagnaia vor continua să facă echipă pentru încă doi ani", a anunţat echipa pe contul său de X. "Totul până acum a fost fantastic, dar suntem aici pentru a face totul şi mai extraordinar, împreună, din nou şi din nou", a reacţionat Bagnaia, conform News.ro.
Italianul în vârstă de 27 de ani ţinteşte a treia coroană mondială consecutivă în sezonul 2024, care începe în acest weekend în Qatar. Bagnaia are în palmares 18 victorii în MotoGP, dintre care şase în sezonul trecut.